b"\n_START_ARTICLE_\nMedeni mo\xc5\xbe\n_START_SECTION_\nVsebina\n_START_PARAGRAPH_\nLo\xc4\x8deni odvetnik Rick Magruder (igra ga Kenneth Branagh) se vra\xc4\x8da domov z zabave, ko naleti na eno od natakaric z zabave po imenu Mallory Doss (igra jo Embeth Davidtz). Slednji je neznanec ukradel avtomobil in Rick ji kot kavalir ponudi prevoz do doma. Tam Mallory opazi svoj avtomobil in posumi, da gre za neslano potegav\xc5\xa1\xc4\x8dino njenega tr\xc4\x8denega o\xc4\x8deta Dixona Dossa (igra ga Robert Duvall). Rick jo v trenutku obupa zavoljo o\xc4\x8detovega obna\xc5\xa1anja objame in naposled no\xc4\x8d pre\xc5\xbeivita skupaj v njeni postelji._NEWLINE_Rick se iz Malloryjine postelje prepozno zbudi in zamudi k biv\xc5\xa1i \xc5\xbeeni, kjer bi moral pobrati otroka in z njima pre\xc5\xbeiveti dan. To vseeno stori, a se mu otroka med poslovnim telefonskim klicem izmuzneta sredi zabavi\xc5\xa1\xc4\x8dnega parka. Rick ju nato olaj\xc5\xa1ano najde pri ma\xc4\x8dji kletki, kamor sta si od\xc5\xa1la ogledat majhne mucke. Po vrnitvi v pisarno Rick povsem na lastno pobudo odpre primer zoper Malloryjinega o\xc4\x8deta. Primer mu uspe povle\xc4\x8di na sodi\xc5\xa1\xc4\x8de, kjer sodniku ne preostane drugega, kot da tr\xc4\x8denega bosonogega starca po\xc5\xa1lje v umobolnico._NEWLINE_Kmalu odjekne novica, da je Dixon iz umobolnice u\xc5\xa1el s pomo\xc4\x8djo pripadnikov svoje \xc4\x8dudne tolpe. Ricka zadeva povsem prestra\xc5\xa1i, saj se nenadoma zboji za otroke, da jima ne bi Dixon kaj storil. Njegov strah \xc5\xa1e okrepi anonimna po\xc5\xa1iljka, v kateri najde slike otrok, ki se skupaj z njim igrata in obedujeta v parku. Rick na vrat na nos odide ponju v \xc5\xa1olo, \xc4\x8deprav ima za to dovoljenje le njegova biv\xc5\xa1a \xc5\xbeena. Na pot mu stopi celo \xc5\xa1olski varnostnik, a ga s pestjo udari v nos in otroka odpelje ven. V hipni odlo\xc4\x8ditvi ju odpelje v nek motel, v katerem najame sobo._NEWLINE_Medtem ko odide ven do telefonske govorilnice, da bi opravil klic svojemu pomo\xc4\x8dniku Clydu (igra ga Robert Downey, Jr.), mu pogled na otroka zastre tovornjak cisterna. Ko se tovornjak odpelje, nenadoma otrok ni ve\xc4\x8d v sobi. Rick, ki se je zavoljo domnevne ugrabitve otrok zna\xc5\xa1el pod tiralico, se skupaj z Mallory besen odpravi na Dixonovo posestvo sredi gozda. Tam opazi pripadnike Dixonove tolpe, ki se nenadoma s poltovornjakom odpeljejo s prizori\xc5\xa1\xc4\x8da. Ko mu Mallory zavpije, da je v poltovornjaku videla otroka, ga pograbi silna jeza. Iz \xc5\xbeepa privle\xc4\x8de pi\xc5\xa1tolo, ki mu jo je malo prej dala Mallory, in starca usodno ustreli v \xc4\x8delo. Dixon je na drugi strani imel svojo prilo\xc5\xbenost, da iz strelskega dvoboja potegne dalj\xc5\xa1o, a je zavoljo Malloryjine prisotnosti namenoma ustrelil visoko v zrak._NEWLINE_Na prizori\xc5\xa1\xc4\x8de prodre policija in Ricka aretira zaradi umora. Ko ga njegova pomo\xc4\x8dnica Lois (igra jo Daryl Hannah) izvle\xc4\x8de iz pripora, se odlo\xc4\x8di preiskati primer do dna. Pomo\xc4\x8dnik Clyde med drugim odkrije, da si je stari Dixon lastil zgolj tisto gozdno posestvo in da je dedinja posestva Mallory. Ugotovi tudi, da je na posestvu naravni nasad \xc4\x8drnih orehovih dreves, ki so po pribli\xc5\xbeni oceni vredna med 10 in 15 milijoni dolarjev. Naenkrat Rick spregleda motiv in spozna, da sta ga v nezavidljivo situacijo z iznajdljivim spletkarskim na\xc4\x8drtom pahnila Mallory in njen biv\xc5\xa1i mo\xc5\xbe Pete Randle (igra ga Tom Berenger)._NEWLINE_Ko Clyde ugotovi, da sta Pete in Mallory \xc5\xa1e vedno poro\xc4\x8dena, postane zgodba jasna. Rick Clyda po\xc5\xa1lje na Petovo barko, a vse preseneti vihar Geraldo, ki preseka vse elektri\xc4\x8dne in telefonske povezave. Ker od Clyda ne dobi odgovora, se Rick kar sam odpravi k Petu in na barki najde Clydovo truplo. Med Petom in Rickom se nato odvije boj, ki ga kon\xc4\x8da Mallory, ko s signalno pi\xc5\xa1tolo ustreli Peta v hrbet in ga smrtno rani. Ricka njena poteza preseneti, a vseeno ostane na pre\xc5\xbei. Ko Mallory Rick ponudi pi\xc5\xa1tolo in ji da ob\xc4\x8dutek, da jo je napolnil z nabojem, jo Mallory nameri vanj. Na sre\xc4\x8do Rick v pi\xc5\xa1tolo naboja ni vstavil in Mallory ustreli v prazno. Kasneje se Mallory kot glavna krivka v primeru znajde pod obto\xc5\xbebo umora Peta Randla. Rick je vseeno ne odnese gladko, saj je navsezadnje ubil nedol\xc5\xbenega \xc4\x8dloveka - Dixona Dossa. Zavoljo tega se sam odlo\xc4\x8di sprejeti ponujeno kazen, petletno pogojno kazen in izgon iz odvetni\xc5\xa1ke zbornice.\n_START_SECTION_\nProdukcija\n_START_PARAGRAPH_\nFilm temelji na izvirni zgodbi Johna Grishama, ki so jo predelali v scenarij. Kennethu Branaghu se je zgodba dopadla in je privolil v sodelovanje, a pod pogojem, da re\xc5\xbeisersko palico prevzame priznan re\xc5\xbeiser. \xc5\xbdeljo za sodelovanje je na drugi strani izrazil Robert Altman, a se je bil v navezo z Branaghom pripravljen spustiti le pod pogojem, kot je povedal Branaghu:\xc2\xa0\xc2\xbb\xc4\x8ce uspeva preslepiti publiko, s tem ko te ne napraviva za junaka, temve\xc4\x8d za osmoljenca.\xc2\xab\xc2\xa0_NEWLINE_V projekt je tako vstopil Altman in kmalu mo\xc4\x8dno predelal scenarij, a je \xc5\xa1e vedno pohvalil delo psevdonimnega scenarista Ala Hayesa.  Altman je v intervjuju izjavil:\xc2\xa0\xc2\xbb\xc5\xbdelel sem si zgolj spremeniti elemente tovrstnih zgodb in poskusil film \xc4\x8dim bolj oddaljiti od sodnih dvoran.\xc2\xab\xc2\xa0 Altman je film tudi prestavil v mesto Savannah, Georgia, in v dogajanje vpletel stalno prisotnost slabega vremena in viharja Geralda._NEWLINE_Altmanu je pri spremembah kot navdih slu\xc5\xbeil film Charlesa Laughtona iz leta 1955, The Night of the Hunter.\n_START_SECTION_\nSprejem\n_START_PARAGRAPH_\nDru\xc5\xbeba Polygram Films je avgusta 1997, po neuspe\xc5\xa1no prestanem preizkusu publike, v projekt pripeljala neznano osebo, ki je film brez Altmanove vednosti predelala, reko\xc4\x8d da je Altmanovi razli\xc4\x8dici\xc2\xa0\xc2\xbbprimanjkovalo napetosti in primerne glasbene podlage.\xc2\xab\xc2\xa0 Ta dogodek je seveda naletel na Altmanovo neodobravanje in spor med njim in filmsko dru\xc5\xbebo je privrel celo do te to\xc4\x8dke, da je Altman zahteval, da njegovo ime odstranijo iz projekta.  Po navedbah Branagha je film uspe\xc5\xa1no prestal prvi test, a ne dovolj uspe\xc5\xa1no za pri\xc4\x8dakovanja studija. V intervjuju je dejal:\xc2\xa0\xc2\xbb\xc4\x8cutiti je ogromen pritisk, da vse skupaj li\xc4\x8dno pove\xc5\xbeemo in zatremo vse, kar \xc5\xa1trli iz povpre\xc4\x8dja. Vse, kar namiguje na kompleksnost lika, je po mnenju nekaterih ljudi neza\xc5\xbeeljeno in na to gledajo kot na hud zlo\xc4\x8din.\xc2\xab\xc2\xa0 Dru\xc5\xbeba Polygram je nato odnehala, ko je njihova razli\xc4\x8dica slab\xc5\xa1e prestala preizkus kot Altmanova. Ljudem v studiju je \xc5\xa1lo v nos predvsem dejstvo, da je Altman popolnoma predelal scenarij, ki je postal ostrej\xc5\xa1i do pravni\xc5\xa1kih likov. _NEWLINE_Leta kasneje je Ray Pride opravil intervju z Altmanom, ki je o poprodukcijski katastrofi povedal:\xc2\xa0\xc2\xbbJa no, gre za kriminal, njihov odnos do tistega filma. S strani vodilnega tipa (Polygram Films) je pri\xc5\xa1el ma\xc5\xa1\xc4\x8devalen ukaz. Tip je bil celo tako razkurjen z mano, da je sodelavcem dejal, da \xc5\xbeeli, da film propade. Smo v pogovorih z odvetniki, a je tako to\xc5\xbebo skoraj nemogo\xc4\x8de dobiti. Ne more\xc5\xa1 namre\xc4\x8d dokazati, kako uspe\xc5\xa1en bi film lahko bil. Ljudje v studiju so bili samo besni, ker film testov pri najstni\xc5\xa1ki publiki ni prestal, kot so si \xc5\xbeeleli, s'j veste, v tistih nakupovalnih centrih.\xc2\xab\xc2\xa0_NEWLINE_Mick LaSalle je v svoji oceni filma za San Francisco Chronicle zapisal:\xc2\xa0\xc2\xbb\xc4\x8ce Altman s svojimi prijemi ne bi posredoval, bi bil Medeni mo\xc5\xbe povpre\xc4\x8den triler. Celo z njegovimi prijemi film ne more biti ve\xc4\x8d kot dober primerek svojega \xc5\xbeanra, a dober vseeno pomeni dober.\xc2\xab\xc2\xa0 Jay Carr je za Boston Globe film ozna\xc4\x8dil za\xc2\xa0\xc2\xbbzabavno \xc5\xa1aro... Tukaj streljamo klamfe, a film je dopadljiv, zahvaljujo\xc4\x8d re\xc5\xbeiserju Robertu Altmanu in prvemu zvezdniku Kennethu Branaghu.\xc2\xab\xc2\xa0 Boyd Tonkin je v svoji oceni v \xc4\x8dasniku The Independent poudaril:\xc2\xa0\xc2\xbbFilm ne gomazi ali blodi, kot to po\xc4\x8dne delo starega Altmana. Film niti nikoli zares ne ujame tiste dramati\xc4\x8dne iskre. Gre za pregorel eksperiment, v ve\xc4\x8d pogledih.\xc2\xab\xc2\xa0 Roger Ebert in Gene Siskel sta filmu pridala dva dvignjena palca in triler komentirala kot\xc2\xa0\xc2\xbbbriljantno filmsko delo.\xc2\xab"